L 327/10
RO
Jurnalul Oficial al Uniunii Europene
21.12.2022
(57)
Exceptarea ajutoarelor destinate compensării dezavantajelor legate de zonele Natura 2000 în sectorul agricol, a ajutoarelor vizând angajamentele de agromediu și climă, precum și a ajutoarelor destinate agriculturii ecologice ar trebui să se aplice numai întreprinderilor care își desfășoară activitatea în sectorul producției agricole primare.
(58)
Proiectele finanțate de Parteneriatul european pentru inovare privind productivitatea și durabilitatea agriculturii (PEI) contribuie la inovații în sectorul agricol și în zonele rurale.
Ajutoarele de stat acordate întreprinderilor care participă la proiecte ale grupului operațional din cadrul PEI, care intră sub incidența articolului 127 din Regu­ lamentul (UE) 2021/2115, au un impact minor asupra concurenței, în special având în vedere rolul pozitiv pe care îl joacă ajutorul pentru schimbul de cunoștințe, cu precădere pentru comunitățile locale și agricole, natura colectivă a ajutorului și amploarea relativ redusă a acestuia.
Prin natura lor, aceste proiecte sunt integrate, implică de regulă mai mulți actori și sunt multisectoriale, ceea ce poate antrena anumite dificultăți în ceea ce privește clasificarea lor în temeiul normelor privind ajutoarele de stat.
Având în vedere caracterul local al proiectelor din cadrul grupului operațional PEI, care sunt selectate pe baza unei strategii multianuale de dezvoltare locală stabilite și puse în aplicare printr-un parteneriat public-privat, și orientarea acestora către interese comunitare, sociale, de mediu și climatice, prezentul regulament ar trebui să remedieze anumite dificultăți cu care se confruntă proiectele grupului operațional din cadrul PEI, pentru a facilita respectarea de către acestea a normelor privind ajutoarele de stat.
(59)
Având în vedere efectul limitat asupra schimburilor comerciale și a concurenței al ajutoarelor cu o valoare redusă acordate întreprinderilor care beneficiază, în mod direct sau indirect, de proiectele grupului operațional din cadrul PEI, ar trebui să se prevadă norme simple pentru cazurile în care valoarea totală a ajutorului, pe proiect, nu depășește un anumit plafon.
(60)
Comisia a aplicat articolele 107 și 108 din tratat în cazul întreprinderilor care își desfășoară activitatea în sectorul forestier în numeroase decizii, în special în cadrul Orientărilor din 2014.
În perioada 2014-2020, Comisia a aprobat peste 200 de scheme de ajutoare pentru sectorul forestier în conformitate cu orientările respective.
Potrivit experienței Comisiei, măsurile de ajutor pentru sectorul forestier nu au creat nicio denaturare semnifi­ cativă a concurenței pe piața internă, datorită faptului că au existat criterii clare de compatibilitate.
Prin prisma acestei experiențe și din motive de simplificare și economie procedurală, ar trebui, prin urmare, să fie posibil ca măsurile de ajutor pentru sectorul forestier să fie exceptate de la obligația de notificare, indiferent dacă acestea sunt cofinanțate sau nu din FEADR.
Prin urmare, este oportun ca Comisia să facă uz de competențele care i-au fost conferite de Regulamentul (UE) 2015/1588 în ceea ce privește ajutoarele pentru împădurire și pentru crearea de suprafețe împădurite; ajutoarele pentru sistemele agroforestiere; ajutoarele pentru prevenirea și repararea daunelor provocate pădurilor de incendii forestiere, de dezastre naturale, de fenomene meteorologice nefavorabile care pot fi asimilate unui dezastru natural, de alte fenomene meteorologice nefavorabile, de organisme dăunătoare plantelor și de evenimente catastrofale; ajutoarele pentru investiții care îmbunătățesc reziliența și valoarea de mediu a ecosistemelor forestiere; ajutoarele pentru compensarea dezavantajelor specifice anumitor zone care rezultă din anumite cerințe obligatorii, astfel cum sunt definite la articolul 3 din Directiva 92/43/CEE a Consiliului și la articolul 3 din Directiva 2009/147/CE a Parlamentului European și a Consiliului (15); ajutoarele pentru servicii de silvomediu, servicii climatice și conservarea pădurilor; ajutoarele pentru investiții în infrastructură care au legătură cu dezvoltarea, modernizarea sau adaptarea sectorului forestier; ajutoarele pentru investiții în tehnologii forestiere și în prelucrarea, mobilizarea și comercializarea de produse forestiere; ajutoarele pentru conservarea resurselor genetice în sectorul forestier, ajutoarele la înființare destinate grupurilor și organizațiilor de producători din sectorul forestier, ajutoarele pentru consolidarea terenurilor forestiere și ajutoarele pentru cooperare în sectorul forestier.
(61)
Pentru a stimula inițiativele grupate în sectorul forestier, Comisia a aplicat articolele 107 și 108 din tratat în cazul ajutoarelor la înființare destinate grupurilor și organizațiilor de producători din sectorul forestier.
În perioada 2014-2020, Comisia a aprobat astfel de ajutoare în cinci cazuri.
În sectorul agricol, astfel de ajutoare au fost deja exceptate de la obligația de notificare în temeiul Regulamentului (UE) nr.
702/2014.
Prin urmare, este oportun ca ajutoarele la înființare destinate grupurilor și organizațiilor de producători din sectorul forestier să fie exceptate de la obligația de notificare a ajutoarelor de stat.
(62)
Diversificarea economică și crearea de noi activități economice, inclusiv bioeconomia circulară, sunt esențiale pentru dezvoltarea și competitivitatea zonelor rurale și pentru IMM-uri, care reprezintă coloana vertebrală a economiei rurale a Uniunii.
Regulamentul (UE) 2021/2115 prevede măsuri de sprijin pentru dezvoltarea, în zonele rurale, a activităților neagricole care vizează promovarea ocupării forței de muncă, crearea de locuri de muncă de calitate în zonele rurale, menținerea locurilor de muncă deja existente, reducerea fluctuațiilor sezoniere ale ocupării forței de muncă, dezvoltarea sectoarelor neagricole în afara agriculturii și a sectorului prelucrării produselor alimentare, promovând totodată integrarea întreprinderilor și legăturile intersectoriale la nivel local.
(15) Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).